b'\n_START_ARTICLE_\nLatgallit\n_START_SECTION_\nHistoria\n_START_PARAGRAPH_\nLatgallien alkuper\xc3\xa4st\xc3\xa4 ei ole paljon tietoa. Heid\xc3\xa4n on arvioitu ilmestyneen 400\xe2\x80\x93500-luvuilla nykyisen Vidzemen alueen it\xc3\xa4osiin ja my\xc3\xb6hemmin koko alueelle sek\xc3\xa4 Latgaleen. Latgallien varhainen suomenkielinen nimi oli l\xc3\xa4tit. Kirjallisissa l\xc3\xa4hteiss\xc3\xa4 latgallit mainitaan ensimm\xc3\xa4isen kerran 1000-luvulla. Latgallit valloitettiin Baltian ristiretkien aikana ja my\xc3\xb6hemmin he liittoutuivat ristiretkel\xc3\xa4isten kanssa muita pakanallisia balttiheimoja vastaan. 1400\xe2\x80\x931500-luvuilla latgallit muodostivat yhdess\xc3\xa4 muiden alueiden balttiheimojen kanssa latvialaisten etnisen ryhm\xc3\xa4n._NEWLINE_Saksalaisen ritarikunnan hajoamisen j\xc3\xa4lkeen vuonna 1621 Latgalen alue joutui Puolan haltuun. T\xc3\xa4st\xc3\xa4 alkoi nykyp\xc3\xa4iv\xc3\xa4n latgallien erisuuntainen kehitys latvialaisiin n\xc3\xa4hden. Latgallit pysyiv\xc3\xa4t katolilaisina, kun taas valtaosa muista latvialaisista liittyi luterilaiseen kirkkoon. Latgale muodosti oman voivodikuntansa vuoteen 1772, jolloin alue joutui Ven\xc3\xa4j\xc3\xa4n keisarikunnan haltuun Puolan ensimm\xc3\xa4isess\xc3\xa4 jaossa. Vuonna 1865 alkoivat erityisesti katolilaisia vastaan t\xc3\xa4hd\xc3\xa4tyt ven\xc3\xa4l\xc3\xa4ist\xc3\xa4mistoimet ja latgallin kielen k\xc3\xa4ytt\xc3\xb6 kiellettiin. Kielto peruttiin vuonna 1904. Latvian saatua itsen\xc3\xa4isyytens\xc3\xa4 Latgalessa toimi verrattain voimakkaita alueellista autonomiaa ajavia puolueita. T\xc3\xa4n\xc3\xa4 aikana latgallia k\xc3\xa4ytettiin my\xc3\xb6s kouluissa ja sill\xc3\xa4 julkaistiin kirjallisuutta. Latvian vuoden 1935 v\xc3\xa4est\xc3\xb6nlaskennan mukaan Latvian asukkaista 16\xc2\xa0% oli latgalleja._NEWLINE_Latgalleja on nykyisest\xc3\xa4 Latvian v\xc3\xa4est\xc3\xb6st\xc3\xa4 historiallisten piirikuntien mukaan eniten Ciblassa 94,7\xc2\xa0%, K\xc4\x81rsavassa 94,0\xc2\xa0%, Riebi\xc5\x86iss\xc3\xa4 91,5\xc2\xa0% ja R\xc4\x93zekness\xc3\xa4 90,9\xc2\xa0%._NEWLINE_Latgallilaisen kulttuurin alam\xc3\xa4ki alkoi Neuvostoliiton miehitetty\xc3\xa4 Latvian. Kirjallisuuden julkaiseminen latgalliksi kiellettiin, vaikkakin muutamat kommunistiset lehdet tekiv\xc3\xa4t latgallinkielisi\xc3\xa4 julkaisuja. Nykyisin suurin osa latgalleista ei koe kuuluvansa erilliseen etniseen ryhm\xc3\xa4\xc3\xa4n vaan latvialaisten alaryhm\xc3\xa4\xc3\xa4n. Vaikka latgalleina itse\xc3\xa4\xc3\xa4n pit\xc3\xa4vi\xc3\xa4kin on todenn\xc3\xa4k\xc3\xb6isesti merkitt\xc3\xa4v\xc3\xa4 m\xc3\xa4\xc3\xa4r\xc3\xa4, ei heid\xc3\xa4n tarkkaa lukum\xc3\xa4\xc3\xa4r\xc3\xa4\xc3\xa4ns\xc3\xa4 tiedet\xc3\xa4, sill\xc3\xa4 Latvian valtio ei pid\xc3\xa4 latgalleja erillisen\xc3\xa4 etnisen\xc3\xa4 ryhm\xc3\xa4n\xc3\xa4 eik\xc3\xa4 heit\xc3\xa4 n\xc3\xa4in ollen lasketa erikseen v\xc3\xa4est\xc3\xb6nlaskennoissa.\n_START_SECTION_\nKulttuuri\n_START_PARAGRAPH_\nMerkitt\xc3\xa4vin yksitt\xc3\xa4inen tekij\xc3\xa4, joka erottaa latgalleja latvialaisista on katolilainen kirkko. Latgallilaiseen kulttuuriin kuuluu huomattavasti enemm\xc3\xa4n puolalaisia ja ven\xc3\xa4l\xc3\xa4isi\xc3\xa4 piirteit\xc3\xa4 kuin muuhun latvialaiseen kulttuuriin. Latgallin kielell\xc3\xa4 on suojeltu asema Latvian perustuslain mukaan, mutta sen k\xc3\xa4ytt\xc3\xb6 on merkitt\xc3\xa4v\xc3\xa4sti v\xc3\xa4hentynyt. Suurin osa kielen k\xc3\xa4ytt\xc3\xa4jist\xc3\xa4 asuu maaseudulla ja kaupungeissa k\xc3\xa4ytet\xc3\xa4\xc3\xa4n p\xc3\xa4\xc3\xa4osin latviaa.'